אתיופיה משתתפת במשחקים האולימפיים מאז אולימפיאדת מלבורן (1956). היא נעדרה מאז מהמשחקים שלוש פעמים. ב-1976 הצטרפה לחרם שהובילו מדינות אפריקה על אולימפיאדת מונטריאול, במחאה על סירובו של הוועד האולימפי הבינלאומי להשעות את ניו זילנד, שנבחרת הרוגבי שלה קיימה משחק עם נבחרת דרום אפריקה, בעת שבאחרונה היה נהוג משטר האפרטהייד. ב-1984 הצטרפה לחרם שהובילה ברית המועצות על אולימפיאדת לוס אנג'לס, וב-1988 נעדרה מאולימפיאדת סיאול (1988) בשל מלחמת האזרחים שהתרחשה בה.